b'\n_START_ARTICLE_\nBiserica de lemn din T\xc4\x83u\n_START_PARAGRAPH_\nBiserica de lemn din T\xc4\x83u, aflat\xc4\x83 \xc3\xaen localitatea cu acela\xc8\x99i nume din comuna Ro\xc8\x99ia de Seca\xc8\x99, jude\xc8\x9bul Alba, dateaz\xc4\x83 din secolul XVIII. Hramul bisericii este \xe2\x80\x9eSf\xc3\xa2ntul Gheorghe\xe2\x80\x9d. Biserica este \xc3\xaenscris\xc4\x83 pe noua list\xc4\x83 a monumentelor istorice sub codul:  AB-II-a-B-00370.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nConsiderente de ordin istoric \xc8\x99i constructiv fixeaz\xc4\x83 construc\xc8\x9bia \xc3\xaen sec. al XVIII-lea, anul1820 marc\xc3\xa2nd o etap\xc4\x83 important\xc4\x83 de renovare, prin prelungirea, cu cel pu\xc8\x9bin trei metri, a navei spre vest \xc8\x99i l\xc4\x83rgirea pere\xc8\x9bilor absidei. Acest l\xc4\x83ca\xc8\x99 este posibil s\xc4\x83 fi fost edificat \xc3\xaen 1733, fiind atestat de istoricul parohiei din anul 1780. Pere\xc8\x9bii \xc3\xaenscriu un plan dreptunghiular cu absida, care este decro\xc8\x99at\xc4\x83, poligonal\xc4\x83 cu cinci laturi. Lungimea total\xc4\x83 a construc\xc8\x9biei este de 16 m, \xc3\xaen\xc4\x83l\xc8\x9bimea \xc8\x99i l\xc4\x83\xc8\x9bimea fiind de 6 m. B\xc3\xa2rnele pere\xc8\x9bilor au o grosime de 10 cm \xc8\x99i l\xc4\x83\xc8\x9bimea de 20 cm. \xc3\x8en interior decora\xc8\x9bia din anul 1820 a fost realizat\xc4\x83 de Sava, zugravul din Laz, peste o pictur\xc4\x83 veche. Biserica ad\xc4\x83poste\xc8\x99te \xc8\x99i \xc8\x99apte icoane pe lemn \xc8\x99i un clopot inscrip\xc8\x9bionat \xc3\xaen anul 1834, chiar dac\xc4\x83 provenien\xc8\x9ba lui nu este cunoscut\xc4\x83.'